P9_TA(2021)0285

Aktivne snovi, vključno s flumioksazinom

Resolucija Evropskega parlamenta z dne 10. junija 2021 o Izvedbeni uredbi Komisije (EU) 2021/745 z dne 6. maja 2021 o spremembi Izvedbene uredbe (EU) št. 540/2011 glede podaljšanja obdobij odobritve aktivnih snovi aluminijev amonijev sulfat, aluminijev silikat, beflubutamid, bentiavalikarb, bifenazat, boskalid, kalcijev karbonat, kaptan, ogljikov dioksid, cimoksanil, dimetomorf, etefon, ekstrakt čajevca, famoksadon, ostanki destilacije maščob, maščobne kisline C7 do C20, flumioksazin, fluoksastrobin, flurokloridon, folpet, formetanat, giberelinska kislina, giberelini, heptamaloksiloglukan, hidrolizirane beljakovine, železov sulfat, metazaklor, metribuzin, milbemektin, Paecilomyces lilacinus sev 251, fenmedifam, fosmet, pirimifos-metil, rastlinska olja / olje navadne ogrščice, kalijev vodikov karbonat, propamokarb, protiokonazol, kremenov pesek, ribje olje, repelenti po vonju živalskega ali rastlinskega izvora / ovčja maščoba, S-metolaklor, nerazvejena veriga feromonov iz reda Lepidoptera, tebukonazol in sečnina (2021/2706(RSP))

(2022/C 67/07)

Evropski parlament,

— ob upoštevanju Izvedbene uredbe Komisije (EU) 2021/745 z dne 6. maja 2021 o spremembi Izvedbene uredbe (EU) št. 540/2011 glede podaljšanja obdobij odobritve aktivnih snovi aluminijev amonijev sulfat, aluminijev silikat, beflubutamid, bentiavalikarb, bifenazat, boskalid, kalcijev karbonat, kaptan, ogljikov dioksid, cimoksanil, dimetomorf, etefon, ekstrakt čajevca, famoksadon, ostanki destilacije maščob, maščobne kisline C7 do C20, flumioksazin, fluoksastrobin, flurokloridon, folpet, formetanat, giberelinska kislina, giberelini, heptamaloksiloglukan, hidrolizirane beljakovine, železov sulfat, metazaklor, metribuzin, milbemektin, Paecilomyces lilacinus sev 251, fenmedifam, fosmet, pirimifos-metil, rastlinska olja / olje navadne ogrščice, kalijev vodikov karbonat, propamokarb, protiokonazol, kremenov pesek, ribje olje, repelenti po vonju živalskega ali rastlinskega izvora / ovčja maščoba, S-metolaklor, nerazvejena veriga feromonov iz reda Lepidoptera, tebukonazol in sečnina (1),

— ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (2) ter zlasti njenega člena 17 in člena 21,

— ob upoštevanju mnenja, ki ga je 30. marca 2021 podal Stalni odbor za rastline, živali, hrano in krmo,

— ob upoštevanju Izvedbene uredbe Komisije (EU) 2015/408 z dne 11. marca 2015 o izvajanju člena 80(7) Uredbe (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in pripravi seznama kandidatk za zamenjavo (3),

— ob upoštevanju členov 11 in 13 Uredbe (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (4),

— ob upoštevanju svoje resolucije z dne 13. septembra 2018 o izvajanju Uredbe (ES) št. 1107/2009 o fitofarmacevtskih sredstvih (5),

— ob upoštevanju člena 112(2) in (3) Poslovnika,

— ob upoštevanju predloga resolucije Odbora za okolje, javno zdravje in varnost hrane,

A. ker je bil flumioksazin 1. januarja 2003 z Direktivo Komisije 2002/81/ES (6) vključen v Prilogo I k Direktivi Sveta 91/414/EGS (7) in se šteje, da je odobren v skladu z Uredbo (ES) št. 1107/2009;

B. ker postopek za obnovitev odobritve flumioksazina v skladu z Izvedbeno uredbo Komisije (EU) št. 844/2012 (8) poteka že od leta 2010 (9), ustrezna vloga pa je bila predložena 29. februarja 2012 v skladu s členom 4 Uredbe Komisije (EU) št. 1141/2010 (10);

C. ker je bilo obdobje odobritve aktivne snovi flumioksazin z Direktivo Komisije 2010/77/EU (11) že podaljšano za pet let in se je nato od leta 2015 z izvedbenimi uredbami Komisije (EU) 2015/1885 (12), (EU) 2016/549 (13), (EU) 2017/841 (14), (EU) 2018/917 (15), (EU) 2019/707 (16) in (EU) 2020/869 (17) vsako leto znova podaljševalo za eno leto ter se je zdaj z Izvedbeno uredbo (EU) 2021/745 ponovno podaljšalo za eno leto, tj. do 30. junija 2022;

D. ker Komisija v Izvedbeni uredbi (EU) 2021/745 ni pojasnila razlogov za podaljšanje, temveč je navedla le, da se bo odobritev navedenih aktivnih snovi verjetno iztekla, preden bo sprejeta odločitev o obnovitvi njihove odobritve, saj se je ocenjevanje teh snovi zavleklo iz razlogov, na katere vlagatelji ne morejo vplivati;

E. ker je cilj Uredbe (ES) št. 1107/2009 zagotoviti visoko raven varovanja zdravja ljudi in živali ter okolja ter hkrati ohraniti konkurenčnost kmetijstva Unije; ker bi bilo treba posebno pozornost nameniti zaščiti ranljivih skupin prebivalstva, vključno z nosečnicami, dojenčki in otroki;

F. ker bi bilo treba uporabljati previdnostno načelo in ker je v Uredbi (ES) št. 1107/2009 navedeno, da bi se smele snovi vključiti v fitofarmacevtska sredstva le takrat, kadar se dokaže, da nedvoumno koristijo rastlinski pridelavi, in se ne pričakuje, da bi imele kakršen koli škodljiv vpliv na zdravje ljudi ali živali oziroma kakršen koli nesprejemljiv vpliv na okolje;

G. ker je v Uredbi (ES) št. 1107/2009 navedeno, da bi moralo biti obdobje odobritve aktivnih snovi zaradi varnosti časovno omejeno; ker bi moralo biti to obdobje sorazmerno z možnimi tveganji, povezanimi z uporabo teh snovi, kar pa v primeru flumioksazina ni bilo upoštevano;

H. ker je bil flumioksazin v 18 letih od njegove odobritve kot aktivne snovi opredeljen in razvrščen kot strupen za razmnoževanje v skupino 1B in kot verjeten endokrini motilec;

I. ker imajo Komisija in države članice možnost in odgovornost, da v primeru ugotovljenega tveganja škodljivih učinkov na zdravje, pri katerem pa je še vedno prisotna znanstvena negotovost, iz previdnosti sprejmejo začasne ukrepe za obvladovanje tveganja, ki so potrebni za zagotavljanje visoke ravni varovanja zdravja ljudi;

J. ker je v členu 21 Uredbe (ES) št. 1107/2009 določeno, da lahko Komisija kadar koli pregleda odobritev aktivne snovi, zlasti kadar glede na nova znanstvena in tehnična spoznanja meni, da obstajajo znaki, da snov ne izpolnjuje več meril za odobritev iz člena 4 omenjene uredbe, in ker lahko ta pregled privede do umika ali spremembe odobritve snovi;

Strupen za razmnoževanje iz kategorije 1B in povzročitelj endokrinih motenj

K. ker je bil flumioksazin v skladu s usklajenim razvrščanjem iz Uredbe (ES) št. 1272/2008 Evropskega parlamenta in Sveta (18) razvrščen med snovi, strupene za razmnoževanje iz kategorije 1B, zelo strupen za vodne organizme in zelo strupen za vodne organizme z dolgotrajnim učinkom;

L. ker je Evropska agencija za varnost hrane že leta 2014, nato pa v letih 2017 in 2018 ugotovila, da obstajajo kritična vprašanja, ker je bil flumioksazin razvrščen med snovi, strupene za razmnoževanje iz kategorije 1B, in da verjetno povzroča endokrine motnje, vendar tega ni mogoče dokončno potrditi, in da je to precej zaskrbljujoče;

M. ker je bil flumioksazin leta 2015 z Izvedbeno uredbo (EU) 2015/408 uvrščen na seznam kandidatov za zamenjavo, saj je ali bo v skladu z Uredbo (ES) št. 1272/2008 razvrščen med snovi, strupene za razmnoževanje iz kategorije 1A ali 1B;

N. ker v skladu s točko 3.6.4 Priloge II k Uredbi (ES) št. 1107/2009 aktivnih snovi ni mogoče odobriti, če so razvrščene med snovi, strupene za razmnoževanje iz kategorije 1B, razen v primerih, ko je na podlagi dokumentiranih dokazov, priloženih vlogi, jasno, da je aktivna snov potrebna za nadzor resne nevarnosti za zdravje rastlin, ki je ni mogoče obvladati z drugimi razpoložljivimi sredstvi, vključno z nekemičnimi metodami, pri čemer je treba sprejeti ukrepe za zmanjšanje tveganja, da se zagotovi čim manjša izpostavljenost ljudi in okolja tej snovi;

O. ker je država članica poročevalka 1. februarja 2018 ob upoštevanju novih znanstvenih podatkov Evropski agenciji za kemikalije (ECHA) podala predlog za usklajeno razvrščanje in označevanje flumioksazina v skladu z Uredbo (ES) št. 1272/2008; ker je odbor agencije ECHA za oceno tveganja 15. marca 2019 sprejel mnenje o prerazvrstitvi flumioksazina kot snovi, strupene za razmnoževanje, iz kategorije 1B v kategorijo 2; ker bo to verjetno povzročilo prerazvrstitev flumioksazina v Prilogo IV k Uredbe (ES) št. 1272/2008, kar pa se zaenkrat še ni zgodilo; ker je do takrat flumioksazin še vedno razvrščen med snovi, strupene za razmnoževanje iz kategorije 1B;

P. ker se v skladu s točko 3.6.5 Priloge II k Uredbi (ES) št. 1107/2009 aktivna snov ne more odobriti, če se šteje, da ima lastnosti endokrinih motilcev, ki lahko škodljivo vplivajo na ljudi, razen če je izpostavljenost ljudi tej aktivni snovi v fitofarmacevtskem sredstvu v realnih predlaganih pogojih uporabe zanemarljiva, na primer če se sredstvo uporablja v zaprtih sistemih ali v drugih pogojih, kjer ni stika z ljudmi, in kjer ostanki zadevne aktivne snovi na hrani in krmi ne presegajo privzete vrednosti v skladu s točko (b) člena 18(1) Uredbe (ES) št. 396/2005 Evropskega parlamenta in Sveta (19);

Q. ker že od leta 2014 obstaja sum, da flumioksazin povzroča endokrine motnje (20); ker se merila za ugotavljanje, ali snov povzroča endokrine motnje, v skladu z Uredbo (ES) št. 1107/2009, določena v Uredbi Komisije (EU) 2018/605 (21), uporabljajo od 20. oktobra 2018 (22); ker so bile ustrezne smernice sprejete 5. junija 2018 (23); ker je Komisija agenciji EFSA vseeno šele 4. decembra 2019 naročila, naj v skladu z novimi merili oceni, ali lahko flumioksazin povzroča endokrine motnje;

R. ker je agencija EFSA septembra 2020 objavila posodobljen strokovni pregled ocene tveganja pesticidov z aktivno snovjo flumioksazin (24), v katerem ni mogla izključiti možnosti, da ta snov povzroča endokrine motnje, saj je ugotovila, da primanjkuje precej podatkov, tudi v zvezi z drugimi varnostnimi vidiki, kar je zaskrbljujoče;

S. ker je torej agencija EFSA na področju toksikologije pri sesalcih ugotovila, da manjka več podatkov, da nekaterih vprašanj ni mogoče dokončno potrditi in da so nekatera vprašanja zaskrbljujoča; ker je ugotovila tudi, da ni dovolj podatkov glede ostankov in varnosti za potrošnike, poleg tega zaradi pomanjkanja podatkov ni mogla dokončno oceniti izpostavljenosti podzemne vode, zaradi nepopolnega nabora podatkov tudi ni mogla dokončno oceniti endokrine motnje flumioksazina pri ljudeh in neciljnih organizmih, kar pomeni, da ni mogla zaključiti, ali so izpolnjena merila v zvezi z endokrinimi motnjami, povzročenih po mehanizmih EATS, pri ljudeh in neciljnih organizmih, ki so določena v točki 3.6.5 in točki 3.8.2 Priloge II k Uredbi (ES) št. 1107/2009, kot je bila spremenjena z Uredbo (EU) 2018/605;

T. ker pri flumioksazinu obstaja veliko tveganje biokoncentracije in je zelo strupen za alge in vodne rastline ter zmerno strupen za deževnike, čebele, ribe in vodne nevretenčarje;

U. ker je nesprejemljivo, da je v Uniji še naprej dovoljeno uporabljati aktivno snov, ki izpolnjuje merila za njeno izključitev, saj sodi med snovi, ki so mutagene, rakotvorne in/ali strupene za razmnoževanje, in pri kateri ni mogoče izključiti, da izpolnjuje merila za izključitev zaradi lastnosti endokrinih motilcev, ki so bila uvedena za varovanje zdravja ljudi in okolja, kar ogroža zdravje ljudi in okolje;

V. ker utegnejo vlagatelji samodejni sistem, ki je del delovnih metod Komisije, ki takoj podaljša obdobje odobritve aktivnih snovi, če ponovna ocena tveganja še ni zaključena, izkoriščati in namerno zavlačevati postopek ponovne ocene, na primer tako, da predložijo nepopolne podatke ter zaprosijo za več odstopanj in posebnih pogojev, kar bo povzročilo nesprejemljiva tveganja za zdravje ljudi in okolje, saj se izpostavljenost nevarni snovi medtem nadaljuje;

W. ker je prosilec po prvotnem predlogu Komisije leta 2014, da se odobritev flumioksazina ne obnovi, ki je temeljil na dejstvu, da ta aktivna snov izpolnjuje merila za izključitev, saj je strupena za razmnoževanje iz kategorije 1B, zaprosil za odstopanje od uporabe teh meril za izločitev, za kar pa je bilo treba oblikovati ustrezne metodologije za ocenjevanje, ki še niso obstajale, čeprav se je Uredba (ES) št. 1107/2009 uporabljala že tri leta, zaradi česar se je postopek neobnovitve zavlekel za več let;

X. ker je Parlament v svoji resoluciji z dne 13. septembra 2018 o izvajanju Uredbe (ES) št. 1107/2009 o fitofarmacevtskih sredstvih Komisijo in države članice pozval, naj zagotovijo, da se postopkovno podaljšanje obdobja odobritve za čas trajanja postopka v skladu s členom 17 uredbe ne bo uporabljalo za aktivne snovi, ki so mutagene, rakotvorne, strupene za razmnoževanje in so zato razvrščene v kategorijo 1A ali 1B, ali aktivne snovi z lastnostmi endokrinih motilcev, ki so škodljive za ljudi ali živali, kot velja za snovi, kot so flumioksazin, tiakloprid, klorotoluron in dimoksistrobin;

Y. ker je Parlament v svojih resolucijah z dne 10. oktobra 2019 (25) in z dne 10. julija 2020 (26) nasprotoval že prejšnjima podaljšanjema obdobja odobritve flumioksazina, Komisija pa na ti resoluciji ni prepričljivo odgovorila, prav tako ni ustrezno dokazala, da s še enim podaljšanjem ni presegla svojih izvedbenih pooblastil;

Z. ker je bila od 26 aktivnih snovi, med katerimi je tudi flumioksazin, katerih odobritve so bile leta 2020 podaljšane z Izvedbeno uredbo (EU) 2020/869, le v primeru štirih aktivnih snovi z Izvedbeno uredbo (EU) 2021/745 odobritev bodisi obnovljena bodisi ni bila obnovljena, medtem ko je bila odobritev 44 aktivnih snovi podaljšana, pri številnih že tretjič ali četrtič;

1. meni, da Izvedbena uredba Komisije (EU) 2021/745 presega izvedbena pooblastila, določena v Uredbi (ES) št. 1107/2009;

2. meni, da Izvedbena uredba (EU) 2021/745 ni v skladu z zakonodajo Unije in ne spoštuje previdnostnega načela;

3. strogo obsoja hude zamude v postopku ponovne odobritve in pri identifikaciji snovi, ki motijo delovanje endokrinega sistema;

4. meni, da odločitev o ponovnem podaljšanju odobritve flumioksazina ni v skladu z varnostnimi merili iz Uredbe (ES) št. 1107/2009 in ne temelji na dokazih, da je njegova uporaba varna, niti ni dokazano, da je ta aktivna snov nujno potrebna pri pridelavi hrane v Uniji;

5. poziva Komisijo, naj razveljavi Izvedbeno uredbo (EU) 2021/745 in odboru predloži nov osnutek, v katerem bo upoštevala znanstvene dokaze o škodljivih učinkih vseh snovi, na katere se uredba nanaša, zlasti flumioksazina;

6. poziva Komisijo, naj na naslednji seji Stalnega odbora za rastline, živali, hrano in krmo predlaga, da se odobritev flumioksazina ne obnovi;

7. poziva Komisijo, naj Parlamentu natančno razloži, zakaj se je ocena snovi zavlekla iz razlogov, na katere vlagatelji ne morejo vplivati, katere specifične končne točke se še vedno ocenjujejo in zakaj ta ocena traja tako dolgo;

8. ponovno poziva Komisijo, naj predloži osnutke izvedbenih uredb o podaljšanju obdobja odobritve le za snovi, pri katerih glede na trenutna znanstvena dognanja ni pričakovati, da bo Komisija predlagala, da se njihova odobritev ne obnovi;

9. ponovno poziva Komisijo, naj prekliče odobritev snovi, če obstajajo dokazi ali utemeljeni dvomi, da ne bodo izpolnjevale varnostnih meril iz Uredbe (ES) št. 1107/2009;

10. ponovno poziva države članice, naj zagotovijo ustrezno in pravočasno ponovno oceno odobritve aktivnih snovi, za katere so poročevalke, in zagotovijo, da se sedanje zamude čim prej odpravijo;

11. naroči svojemu predsedniku, naj to resolucijo posreduje Svetu in Komisiji ter vladam in parlamentom držav članic.

(1) UL L 160, 7.5.2021, str. 89.

(2) UL L 309, 24.11.2009, str. 1.

(3) UL L 67, 12.3.2015, str. 18.

(4) UL L 55, 28.2.2011, str. 13.

(5) UL C 433, 23.12.2019, str. 183.

(6) Direktiva Komisije 2002/81/ES z dne 10. oktobra 2002 o spremembi Direktive Sveta 91/414/EGS o vključitvi flumioksazina kot aktivne snovi (UL L 276, 12.10.2002, str. 28).

(7) Direktiva Sveta z dne 15. julija 1991 o dajanju fitofarmacevtskih sredstev v promet (91/414/EGS) (UL L 230, 19.8.1991, str. 1).

(8) Izvedbena uredba Komisije (EU) št. 844/2012 z dne 18. septembra 2012 o opredelitvi določb, potrebnih za izvedbo postopka podaljšanja odobritve aktivnih snovi, kot je določeno z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (UL L 252, 19.9.2012, str. 26).

(9) Direktiva Komisije 2010/77/EU z dne 10. novembra 2010 o spremembi Direktive Sveta 91/414/EGS v zvezi z datumom poteka veljavnosti registracije nekaterih aktivnih snovi v Prilogo I (UL L 293, 11.11.2010, str. 48).

(10) Uredba Komisije (EU) št. 1141/2010 z dne 7. decembra 2010 o postopku za podaljšanje vključitve druge skupine aktivnih snovi v Prilogo I k Direktivi Sveta 91/414/EGS in oblikovanju seznama navedenih snovi (UL L 322, 8.12.2010, str. 10).

(11) Direktiva Komisije 2010/77/EU z dne 10. novembra 2010 o spremembi Direktive Sveta 91/414/EGS v zvezi z datumom poteka veljavnosti registracije nekaterih aktivnih snovi v Prilogo I (UL L 293, 11.11.2010, str. 48).

(12) Izvedbena uredba Komisije (EU) 2015/1885 z dne 20. oktobra 2015 o spremembi Izvedbene uredbe (EU) št. 540/2011 glede podaljšanja obdobij odobritve za aktivne snovi 2,4-D, acibenzolar-s-metil, amitrol, bentazon, cihalofop butil, dikvat, esfenvalerat, famoksadon, flumioksazin, DPX KE 459 (flupirsulfuron-metil), glifosat, iprovalikarb, izoproturon, lambda-cihalotrin, metalaksil-M, metsulfuron metil, pikolinafen, prosulfuron, pimetrozin, piraflufen-etil, tiabendazol, tifensulfuron -metil in triasulfuron (UL L 276, 21.10.2015, str. 48).

(13) Izvedbena uredba Komisije (EU) 2016/549 z dne 8. aprila 2016 o spremembi Izvedbene uredbe (EU) št. 540/2011 glede podaljšanja obdobij odobritve za aktivne snovi bentazon, cihalofop butil, dikvat, famoksadon, flumioksazin, DPX KE 459 (flupirsulfuron-metil), metalaksil-M, pikolinafen, prosulfuron, pimetrozin, tiabendazol in tifensulfuron-metil (UL L 95, 9.4.2016, str. 4).

(14) Izvedbena uredba Komisije (EU) 2017/841 z dne 17. maja 2017 o spremembi Izvedbene uredbe (EU) št. 540/2011 glede podaljšanja obdobij odobritve za aktivne snovi alfa-cipermetrin, Ampelomyces quisqualis sev: AQ 10, benalaksil, bentazon, bifenazat, bromoksinil, karfentrazon-etil, klorprofam, ciazofamid, desmedifam, dikvat, DPX KE 459 (flupirsulfuron-metil), etoksazol, famoksadon, fenamidon, flumioksazin, foramsulfuron, Gliocladium catenulatum sev: J1446, imazamoks, imazosulfuron, izoksaflutol, laminarin, metalaksil-M, metoksifenozid, milbemektin, oksasulfuron, pendimetalin, fenmedifam, pimetrozin, S-metolaklor in trifloksistrobin (UL L 125, 18.5.2017, str. 12).

(15) Izvedbena uredba Komisije (EU) 2018/917 z dne 27. junija 2018 o spremembi Izvedbene uredbe (EU) št. 540/2011 glede podaljšanja obdobij odobritve za aktivne snovi alfa-cipermetrin, beflubutamid, benalaksil, bentiavalikarb, bifenazat, boskalid, bromoksinil, kaptan, karvon, klorprofam, ciazofamid, desmedifam, dimetoat, dimetomorf, dikvat, etefon, etoprofos, etoksazol, famoksadon, fenamidon, fenamifos, flumioksazin, fluoksastrobin, folpet, foramsulfuron, formetanat, Gliocladium catenulatum sev: J1446, izoksaflutol, metalaksil-m, metiokarb, metoksifenozid, metribuzin, milbemektin, oksasulfuron, Paecilomyces lilacinus sev 251, fenmedifam, fosmet, pirimifos-metil, propamokarb, protiokonazol, pimetrozin in S-metolaklor (UL L 163, 28.6.2018, str. 13).

(16) Izvedbena uredba Komisije (EU) 2019/707 z dne 7. maja 2019 o spremembi Izvedbene uredbe (EU) št. 540/2011 glede podaljšanja obdobij odobritve za aktivne snovi alfa-cipermetrin, beflubutamid, benalaksil, bentiavalikarb, bifenazat, boskalid, bromoksinil, kaptan, ciazofamid, desmedifam, dimetoat, dimetomorf, diuron, etefon, etoksazol, famoksadon, fenamifos, flumioksazin, fluoksastrobin, folpet, foramsulfuron, formetanat, metalaksil-m, metiokarb, metribuzin, milbemektin, Paecilomyces lilacinus sev 251, fenmedifam, fosmet, pirimifos-metil, propamokarb, protiokonazol, s-metolaklor in tebukonazol (UL L 120, 8.5.2019, str. 16.

(17) Izvedbena uredba Komisije (EU) 2020/869 z dne 24. junija 2020 o spremembi Izvedbene uredbe (EU) št. 540/2011 glede podaljšanja obdobij odobritve za aktivne snovi beflubutamid, benalaksil, bentiavalikarb, bifenazat, boskalid, bromoksinil, kaptan, ciazofamid, dimetomorf, etefon, etoksazol, famoksadon, fenamifos, flumioksazin, fluoksastrobin, folpet, formetanat, metribuzin, milbemektin, Paecilomyces lilacinus sev 251, fenmedifam, fosmet, pirimifos-metil, propamokarb, protiokonazol in S-metolaklor (UL L 201, 25.6.2020, str. 7).

(18) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

(19) Uredba (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (UL L 70, 16.3.2005, str. 1).

(20) Sklep EFSA o strokovnem pregledu, Conclusion on the peer review of the pesticide risk assessment of the active substance flumioxazin’, EFSA Journal 2014; 12(6):3736, https://www.efsa.europa.eu/en/efsajournal/pub/3736

(21) Uredba Komisije (EU) 2018/605 z dne 19. aprila 2018 o spremembi Priloge II k Uredbi (ES) št. 1107/2009 z določitvijo znanstvenih meril za ugotavljanje lastnosti endokrinih motilcev (UL L 101, 20.4.2018, str. 33).

(22) Uredba Komisije (EU) 2018/605 z dne 19. aprila 2018 o spremembi Priloge II k Uredbi (ES) št. 1107/2009 z določitvijo znanstvenih meril za ugotavljanje lastnosti endokrinih motilcev (UL L 101, 20.4.2018, str. 33).

(23) Evropska agencija za kemikalije (ECHA) in Evropska agencija za varnost hrane (EFSA) ob podpori Skupnega raziskovalnega središča, Guidance for the identification of endocrine disruptors in the context of Regulations (EU) No 528/2012 and (EC) No 1107/2009, EFSA Journal 2018; 16(6):5311, https://www.efsa.europa.eu/en/efsajournal/pub/5311

(24) Sklep EFSA o strokovnem pregledu, Conclusion on the peer review of the pesticide risk assessment of active substance flumioxazin, EFSA Journal 2020; 18(9):6246, https://www.efsa.europa.eu/en/efsajournal/pub/6246

(25) Resolucija Evropskega parlamenta z dne 10. oktobra 2019 o Izvedbeni uredbi Komisije (EU) 2019/707 z dne 7. maja 2019 o spremembi Izvedbene uredbe (EU) št. 540/2011 glede podaljšanja obdobij odobritve za aktivne snovi alfa-cipermetrin, beflubutamid, benalaksil, bentiavalikarb, bifenazat, boskalid, bromoksinil, kaptan, ciazofamid, desmedifam, dimetoat, dimetomorf, diuron, etefon, etoksazol, famoksadon, fenamifos, flumioksazin, fluoksastrobin, folpet, foramsulfuron, formetanat, metalaksil-m, metiokarb, metribuzin, milbemektin, Paecilomyces lilacinus sev 251, fenmedifam, fosmet, pirimifos-metil, propamokarb, protiokonazol, s-metolaklor in tebukonazol (Sprejeta besedila, P9_TA(2019)0026).

(26) Resolucija Evropskega parlamenta z dne 10. julija 2020 o osnutku izvedbene uredbe Komisije o spremembi Izvedbene uredbe (EU) št. 540/2011 glede podaljšanja obdobja odobritve aktivnih snovi beflubutamid, benalaksil, bentiavalikarb, bifenazat, boskalid, bromoksinil, ciazofamid, dimetomorf, etefon, etoksazol, famoksadon, fenamifos, fenmedifam, flumioksazin, fluoksastrobin, folpet, formetanat, fosmet, kaptan, metribuzin, milbemektin, Paecilomyces lilacinus sev 251, pirimifos-metil, propamokarb, protiokonazol in S-metolaklor (Sprejeta besedila, P9_TA(2020)0197).